شرقی آذربایجان اوستانی‌نین شهرلری
ایرانین سون خریطه‌سینه گؤره، شرقی آذربایجان اوستانی‌نین ۲۱ بؤلگه (شهریستان)، ۴۸ بؤلوم (بخش) و ۷۰ شهری وار. اوستان اهالی‌سینین ۲٬۸۵۹٬۵۴۰ نفری شهرلرده یاشاییر و بو عومومی اهالی‌نین یوزده ۷۳٫۱۴-نی تشکیل ائدیر. ۱۱ شهری اولان شبیستر بؤلگه‌سی، اَن چوخ شهرلره و اهر، چاراویماق و هوراند بؤلگه‌لری‌نین هر بیرین‌ده بیر شهر اولماقلا، اوستان‌دا اَن آز شهرلره مالیک‌دیرلر.

اوستان‌داکی ۷۰ شهردن، بیر شهرده (تبریز) «اوستانداری»، ۳ شهرده (مراغا، مرند، میانه) «ویژه فرمانداری»، ۱۷ شهرده «فرمانداری»، ۲۴ شهرده «بخشداری»، بو شهرلرده داخیلی ایشلر ناظرلیگی‌نین ان یوکسک سویه‌لی قوروملار اولاراق، فعالیته مشغول‌دور. اوستانین دیگر ۲۵ شهری‌ده اینضیباطی بؤلگو باخیمین‌دان اؤز بخش‌لری‌نین مرکزلرینه تابع‌دیر.

(ویژه) فرمانداری‌سی اولان شهرلرده‌ده عئینی واخت‌دا بخشداری‌ده واردیر کی معمولاً فرمانداری بیناسین‌دا یئرلشیر. اوستانین مرکزی‌ده اوستانداری‌دن علاوه، فرمانداری و بخشداریه‌ده مالیک‌دیر و تبریز بؤلگه‌سی‌نین مرکزی بخشداری‌سی بو بؤلگه‌نین فرمانداری بیناسین‌دا یئرلشیر.

شرقی آذربایجان اوستانی‌نین بوتون بؤلگه و بؤلوم مرکزلری شهر ساییلیر؛ ۳ کند ایستیثنا اولماقلا: آغ‌بوراز (هوراند بؤلگه‌سی‌نین چردنگه بؤلومونون مرکزی)، آغچاریش (چاراویماق بؤلگه‌سی‌نین شادیان بؤلومونون مرکزی) و تزه‌کند (اهر بؤلگه‌سی‌نین فیندیقلو بؤلومونون مرکزی) کی هله‌ده شهر درجه‌سینه چاتماییبلار.

تبریز شهری، شرقی آذربایجان اوستانی‌نین اَن نوفوسلو شهری و مرکزی اولاراق، ۱٬۵۸۴٬۸۵۵ نفر نوفوسو واردیر و اوستانین عومومی اهالی‌سینین یوزده ۴۰٫۵۴-نی تشکیل ائدیر؛ بو آرادا، عاشیقلو (خودافرین بؤلگه‌سی‌نین مینجیوان بؤلومونون مرکزی) و جاوان‌قالا (عجب‌شیر بؤلگه‌سی‌نین قالاچای بؤلومونون مرکزی، ترتیب ایله ۵۳۴ و ۷۰۰ نفر نوفوسا مالیک اولاراق، اوستانین اَن آز نوفوسو اولان شهرلردیر.

داغلیق هئریس و قره‌آغاج شهرلری، دنیز سویه‌سین‌دن ترتیب ایله ۱۹۱۴ و ۱۹۱۳ متر یوکسک‌لیک‌ده یئرلشرک، اوستانین اَن یوکسک شهرلری‌دیر؛ بو آرادا، آراز چایی بویونجا یئرلشن خودافرین بؤلگه‌سی‌نین شهرلری، او جومله‌دن دنیز سویه‌سین‌دن ۱۹۲، ۳۰۹ و ۳۵۸ متر یوکسک‌لیک‌ده اولان ترتیب ایله لاریجان، خومارلو و عاشیقلو شهرلری، اوستانین اَن آشاغی هوندورلوک‌ده یئرلشن شهرلری‌دیر.

شرقی آذربایجان اوستانین‌دا جمعی ۷۰ شهردن اوچ شهرده: تبریز، مراغا و اهر شهرلرین‌ده بلدیه‌لرین یارادیلماسی تاریخی قاجارلار دؤورونه قاییدیر. ائله بو ترتیبله، بیرینجی پهلوی دؤورون‌ده اوستانین ۹ شهری، ایکینجی پهلوی دؤورون‌ده اوستانین ۱۸ شهری و ایسلام جومهوریتی دؤورون‌ده‌ده اوستانین ۴۰ شهری بلدیه قوروملارینا مالیک اولوبدور.

شهرلرین لیستی 
شرقی آذربایجان اوستانی شهرلری‌نین نوفوسو ۱۳۸۵، ۱۳۹۰ و ۱۳۹۵ ایل‌لرین‌ده:

نوفوسلو شهرلر

جوغرافیایی مؤوقع

قایناق‌لار 

ایران شهرلری
شرقی آذربایجان شهرلری
شرقی آذربایجان اوستانی